ΓΡΑΠΤΗ ΕΡΩΤΗΣΗ E-3938/97 υποβολή: Heidi Hautala (V) προς την Επιτροπή (12 Δεκεμβρίου 1997)

Θέμα: Προστασία του φυσικού σολομού στη Βαλτική θάλασσα

Σύμφωνα με τα αποτελέσματα ερευνών που έχουν διενεργηθεί από το αρμόδιο για θέματα θύρας και αλιείας ίδρυμα ερευνών της Φινλανδίας, η παραγωγή νεογνών φυσικού σολομού της Βαλτικής στον ποταμό Τόρνιο ήταν το 1996 η υψηλότερη των 30 τελευταίων ετών. Οι ερευνητές πιστεύουν ότι η επίτευξη του αποτελέσματος αυτού οφείλεται στον περιορισμό της αλιείας με παρασυρόμενα δίκτυα στη Βαλτική. Δεδομένου, όμως, ότι το επιτευχθέν αποτέλεσμα δύναται, ανά πάσα στιγμή, να επηρεασθεί δυσμενώς από πολλούς παράγοντες, η παραγωγή νεογνών πρέπει να διατηρηθεί σε υψηλά επίπεδα για 5-8 συνεχή έτη.

Ομάδα εργασίας του Υπουργείου Γεωργίας και Οικονομίας των Δασών της Φινλανδίας έχει προτείνει να καταστούν ελαστικότεροι οι περιορισμοί, μεταξύ άλλων, με την επίσπευση, κατά δύο εβδομάδες, της έναρξης της αλιευτικής περιόδου στις θαλάσσιες περιοχές, με την θέσπιση ποσοστώσεων ανά σκάφος για τα αλιεύματα και με την ταυτόχρονη κατάργηση όλων των χρονικών περιορισμών. Οι εμπειρογνώμονες, οι οποίοι έχουν μελετήσει ιδιαιτέρως το θέμα της μετανάστευσης των ιχθύων, πιστεύουν ότι οι αλλαγές αυτές θα έχουν καταστροφικές συνέπειες για τα αποθέματα φυσικού σολομού. Ποιά άποψη έχει υιοθετήσει επί του θέματος η Ευρωπαϊκή Επιτροπή στην Επιτροπή Αλιείας της Βαλτικής Θάλασσας; Το Συμβούλιο Αλιείας έχει αποφασίσει να απαγορεύσει την αλιεία με παρασυρόμενα δίκτυα σε όλες τις θαλάσσιες περιοχές πλην της Βαλτικής. Ποιά μέτρα προτίθεται να λάβει η Επιτροπή προκειμένου να τερματισθεί και στην Βαλτική η αλιεία με παρασυρόμενα δίκτυα;

Απάντηση της κ. Bonino εξ ονόματος της Επιτροπής (28 Ιανουαρίου 1998)

Η Επιτροπή επισημαίνει ότι οι πληροφορίες, που προέρχονται από το αρμόδιο για θέματα θύρας και αλιείας ίδρυμα ερευνών της Φινλανδίας, σχετικά με την απότομη αύξηση του γόνου φυσικού σολομού, δεν έχουν ακόμη επιβεβαιωθεί από το Διεθνές Συμβούλιο για την Εξερεύνηση των Θαλασσών (ΔΣΕΘ) 7 ανάλογες ωστόσο πληροφορίες διαθέτουν έγκυρες επιστημονικές πηγές και στη Σουηδία, όπου οι ποταμοί, στους οποίους ζουν φυσικοί σολομοί, είναι περισσότεροι απ'ό,τι στη Φινλανδία.

Η ανωτέρω θετική εξέλιξη οφείλεται στο γεγονός ότι οι διαδοχικές μειώσεις του συνόλου επιτρεπομένων αλιευμάτων (TAC) όσον αφορά το σολομό, τις οποίες πρότεινε η Διεθνής Επιτροπή Αλιείας της Βαλτικής Θάλασσας (IBSFC), απέφεραν τα επιθυμητά αποτελέσματα. Οι μειώσεις του TAC, επί τέσσερα συναπτά έτη, στο μισό σχεδόν της ποσότητας του 1993 επηρεάζουν άμεσα την ποσότητα αλιευμάτων φυσικού σολομού,καθώς περισσότεροι φυσικοί σολομοί μπορούν να διαφύγουν και να επιστρέψουν στους ποταμούς καταγωγής τους για να αναπαραχθούν.

Το ειδικό πρόγραμμα δράσης της IBSFC για το σολομό, που εγκρίθηκε στις αρχές του 1997, στοχεύει στην περαιτέρω ενίσχυση των συνεπειών από τη μείωση των TAC, καλώντας τα παράκτια κράτη να λάβουν συμπληρωματικά μέτρα σε εθνικό επίπεδο, όπως επιβολή χρονικών και γεωγραφικών ορίων εκτός της Ζώνης Συμβάσεως της IBSFC και εντός των εσωτερικών υδάτων. Το εν λόγω ειδικό πρόγραμμα δράσης για το σολομό ορίζει, επίσης, σαφείς στόχους και στρατηγικές για τη δημιουργία νέων αποθεμάτων σολομού από ποταμό σε ποταμό, που θα ανέρχονται στο 50% τουλάχιστον της παραγωγής ανά ποταμό είτε ανά υδρογραφικό σύστημα ποταμού. Σύμφωνα με το αξιότιμο μέλος του Κοινοβουλίου, δεδομένου του κύκλου ζωής του σολομού, ο ανωτέρω στόχος θα μπορέσει να επιτευχθεί μόνο μέτα από 10 χρόνια.

Για το 1998, η IBSFC έχει προτείνει καθολική απαγόρευση του σολομού στη Ζώνη Συμβάσεως, από τις 15 Ιουνίου 1998 ως τις 30 Σεπτεμβρίου 1998. Η απαγόρευση αυτή αποτελεί ελάχιστη απαίτηση για τα συμβαλλόμενα μέρη. Επίσης, η Επιτροπή έχει πληροφορηθεί από τη Φινλανδία τις προθέσεις της τελευταίας να εγκρίνει μέτρα εθνικού χαρακτήρα για το 1998 - σε συνδυασμό με τη θερινή απαγόρευση της IBSFC -, όσον αφορά την προστασία του φυσικού σολομού κατά την περίοδο της μετοίκησης για ωοτοκία. Η Επιτροπή πιστεύει ότι το συνδυασμένο αποτέλεσμα που θα προκύψει από τη μείωση των αλιευτικών δραστηριοτήτων στην Κεντρική Βαλτική, την επιβολή γενικευμένης θερινής απαγόρευσης και τα συμπληρωματικά μέτρα τοπικού χαρακτήρα, θα συμβάλει στην επίτευξη, ως το 2010, του τελικού στόχου του ειδικού προγράμματος δράσης για το σολομό.

Όσον αφορά την ουσία της ερώτησης του αξιότιμου μέλους του Κοινοβουλίου, η Επιτροπή επισημαίνει ότι ο φυσικός σολομός μπορεί, επίσης, να αλιεύεται και με άλλα εργαλεία εκτός από παρασυρόμενα δίχτυα, όπως παραγάδια, παγίδες και κοινά δίχτυα. Η απαγόρευση που ισχύει για τα παρασυρόμενα δίχτυα δεν πρόκεται, επομένως, να εξαλείψει τα αναπόφευκτα αλιεύματα άγριων ειδών, τα οποία έχουν αναμιχθεί με σολομούς εκτροφής κατά τη διάρκεια της μετοίκησής τους για εξεύρεση τροφής.

Η συζήτηση για τη σκοπιμότητα της αλιείας με παρασυρόμενα δίχτυα σχετίζεται άμεσα με τις δυνατότητες άγρευσης πτηνών και θηλαστικών, οι οποίες είναι ελάχιστες στη Βαλτική Θάλασσα, σύμφωνα με επανειλημμένες δηλώσεις του ΔΣΕΘ.